భూపాలపల్లి (పట్టణం)
2014 లో తెలంగాణా ప్రత్యేక రాష్ట్రంగా ఏర్పడిన తరువాత మొదటిసారిగా 2016 లో ప్రభుత్వం నూతన జిల్లాలు, రెవెన్యూ డివిజన్లు, మండలాల ఏర్పాటులో భాగంగా వరంగల్ జిల్లాకు చెందిన 16 మండలాలు, కరీంనగర్ జిల్లాలకు చెందిన 5 మండలాలు కలిపి (1+20) ఇరవైఒక్క మండలాలతో జయశంకర్ (భూపాలపల్లి) నూతన జిల్లాగా ప్రకటించి, జిల్లా పరిపాలనా కేంద్రంగా భూపాలపల్లి ఉండేలాగున ది.11.10.2016 నుండి అమలులోకి తెస్తూ ప్రభుత్వం ఉత్తర్వులు జారీ చేసింది..
జాంపల్లె
జాంపల్లె, జోగులాంబ గద్వాల జిల్లా, ధరూర్ మండలానికి చెందిన గ్రామం. ధరూర్ గ్రామానికి అతి సమీప పల్లె. ఈ గ్రామ పంచాయతీలోనే ఒకప్పుడు జాంపల్లె భాగంగా ఉండేది. ప్రస్తుతం పంచాయతీగా ఏర్పడినది.
జాంపల్లె గ్రామానికి తూర్పున రెవిన్యూ గ్రామమైన ధరూర్, పడమర కోతులగిద్ద గ్రామం, ఉత్తర దిక్కున మన్నాపూర్, దక్షిణాన మార్లబీడు గ్రామం ఉన్నాయి.
పూర్వం ధరూర్ గ్రామానికి చెందిన కొంతమంది జంగమ వంశస్థులు ఇక్కడికి వచ్చి స్థిరపడినారు. వారి పేరు మీదుగా ఈ గ్రామానికి "జంగమపల్లె " అని పేరు వచ్చింది, జంగమపల్లె కాలక్రమేనా జాంపల్లెగా మారినది. 
మొదట్లో ఈ గ్రామం ధరూర్ గ్రామ పంచాయతీలో అంతర్భాగంగా ఉండేది. 1994 లో ప్రత్యేక పంచాయతీగా ఏర్పడినది. అప్పటి పంచాయతీ రాజ్ శాఖా మంత్రి డి.కె. సమరసింహారెడ్డి చొరవతో గ్రామానికి ప్రత్యేక పంచాయతీ హోదా దక్కింది.
1995 లో జరిగిన పంచాయతీ ఎన్నికలలో పాలెం సుజాత గ్రామ మొదటి సర్పంచుగా ఎన్నికయినది. తరువాత 2001 లో జరిగిన పంచాయతీ ఎన్నికలలో చింతరేవుల శ్రీరాములు గ్రామ రెండవ సర్పంచుగా ఎన్నికయ్యాడు. 2006 లో వెంకటరామిరెడ్డి సర్పంచుగా ఎన్నిక కాగా, 2013 లో జరిగిన పంచాయతీ ఎన్నికలలో పాలెం చిన్నారెడ్డి సర్పంచుగా ఎన్నికయ్యాడు.
గ్రామంలో 1977 సంవత్సరంలో ప్రాథమిక పాఠశాలను ఏర్పాటు చేశారు. పాఠశాల భవన నిర్మాణానికి రాజోలి వంశస్థులైన రైతులు స్థలాన్ని దానం చేశారు. ఇక్కడ ఐదవ తరగతి దాకా చదువుకునే అవకాశం ఉంది. ఉన్నత పాఠశాల విద్య కొరకు అత్యంత సమీపంలోని ధరూర్ ఉన్నత పాఠశాలకు వెళ్తుంటారు. 2007 లో అంగన్‌వాడి కేంద్రం కూడా ఏర్పాటు చేశారు. 
ఈ గ్రామ ప్రజలు మూడు సంవత్సరాలకొక సారి సవారమ్మ జాతర చేస్తుంటారు. ఈ జాతర జాంపల్లె సమీప గ్రామమైన పార్చర్లలో జరుగుతుంది. ఈ సవారమ్మ దేవత పుట్టినిల్లు జాంపల్లెగా భావించి, తమ ఆడపిల్ల జాతరగా వీరు పార్చర్లకు పోయి జాతర చేసుకొని వస్తుంటారు. జాతర రోజుల్లో సవారమ్మ పార్చర్ల పొలిమేరల్లో తమ పుట్టినూరు వారు వస్తున్నారా? లేదా? అని ఎదురుచూస్తూ ఉంటుందని వీరి నమ్మకం.